**Amb motiu del 30è aniversari del Dia Internacional dels Drets dels Infants els Síndics i les Síndiques de Cornellà, Viladecans, Gavà, Sant Boi, Sant Feliu i L’Hospitalet**

Manifestem el nostre compromís amb la defensa dels Drets dels Infants, treballant perquè es garanteixin els seus drets bàsics i assegurant tota la protecció i atenció necessàries per al seu benestar i desenvolupament.

Els infants i joves són ciutadans i ciutadanes que han de gaudir d’una vida plena. Tenen dret a créixer i a desenvolupar-se amb un nivell de vida adequat al seu desenvolupament físic, mental, emocional, moral i social.

Així mateix, s’ha de vetllar especialment pels infants amb diversitat funcional, que tenen dret a gaudir d’una vida plena en condicions que els assegurin dignitat, que els permetin valdre’s per ells mateixos i participar activament en la comunitat.

Volem fer un esment especial a l’article 31 de la Convenció sobre els Drets de l’infant de les Nacions Unides, adoptat el 20 de novembre de 1989, que recull el dret de l’infant al descans, al joc i a les activitats d’esbarjo adequades a la seva edat, així com a participar lliurement en la vida cultural i artística.

Les desigualtats socioeconòmiques, tanmateix, poden convertir el temps lliure en un temps d’exclusió i de vulnerabilitat. Com a societat tenim el repte de posar els mecanismes i recursos necessaris perquè el temps lliure dels infants sigui un temps inclusiu, equitatiu, educatiu, de participació i de convivència.

Els Síndics i les Síndiques volem posar en relleu la importància del temps lliure en el desenvolupament dels infants, fent una crida a les administracions públiques per tal que promoguin el dret dels infants a participar plenament en la comunitat, i afavoreixin propostes que garanteixin la igualtat d’ oportunitats per a la participació en activitats formatives, culturals, artístiques i de lleure educatiu, sense cap mena de discriminació.

L’Hospitalet, 20 de novembre de 2019